
המתקת המים
יונתן גרינבוים
שיח לשבת בשלח
וַיַּסַּע מֹשֶׁה אֶת-יִשְׂרָאֵל מִיַּם-סוּף, וַיֵּצְאוּ אֶל-מִדְבַּר-שׁוּר; וַיֵּלְכוּ שְׁלֹשֶׁת-יָמִים בַּמִּדְבָּר, וְלֹא-מָצְאוּ מָיִם. וַיָּבֹאוּ מָרָתָה--וְלֹא יָכְלוּ לִשְׁתֹּת מַיִם מִמָּרָה, כִּי מָרִים הֵם; עַל-כֵּן קָרָא-שְׁמָהּ, מָרָה. וַיִּלֹּנוּ הָעָם עַל-מֹשֶׁה לֵּאמֹר, מַה-נִּשְׁתֶּה. וַיִּצְעַק אֶל-ה', וַיּוֹרֵהוּ ה' עֵץ, וַיַּשְׁלֵךְ אֶל-הַמַּיִם, וַיִּמְתְּקוּ הַמָּיִם; שָׁם שָׂם לוֹ חֹק וּמִשְׁפָּט, וְשָׁם נִסָּהוּ. וַיֹּאמֶר אִם-שָׁמוֹעַ תִּשְׁמַע לְקוֹל ה' אֱלוֹהֶיךָ, וְהַיָּשָׁר בְּעֵינָיו תַּעֲשֶׂה, וְהַאֲזַנְתָּ לְמִצְו‍ֹתָיו, וְשָׁמַרְתָּ כָּל-חֻקָּיו--כָּל-הַמַּחֲלָה אֲשֶׁר-שַׂמְתִּי בְמִצְרַיִם, לֹא-אָשִׂים עָלֶיךָ, כִּי אֲנִי ה', רֹפְאֶךָ.

פרשיה קצרה זו עמוסה בהתרחשויות שונות ומופלאות אך גם מעוררת קשיים פרשניים רבים. הבולט מכולם הוא המעבר החד באמצע הפרשיה (באמצע פסוק כה!) לתיאור שונה מאוד של התרחשות- חק ומשפט, ניסיון, ופסוק שכר ועונש. מה היחס בין שני חלקים אלו? אנסה להציע קריאות שונות בפרשיה, הסובבות סביב מוקדים שונים, וע"י כך לנסות ולפתוח פתחים להבנתה.

המוקד הראשון בו אני רוצה להתמקד הוא ההנהגה. פתיחת הפרשיה בתיאור הנהגתי מודגש וחזק של משה – "ויסע משה את ישראל". הפס' מתאר את ישראל כנזקקים לכריזמה האדירה של משה ע"מ להתחיל ולנוע, ע"מ לצאת אל תחילת מסעם למדבר המאיים- "ויצאו אל מדבר שור". כך קרא זאת המדרש

ויסע משה את ישראל 
הדא הוא דכתיב: "ויסע כצאן עמו"... 
מה הצאן כל מקום שהרועה מנהיגה שם נמשכת – כך ישראל, כל מקום שהיה משה מסיען הן נמשכין אחריו, שנאמר: "משכני אחריך נרוצה". לכך נאמר: "ויסע משה את ישראל מים סוף.
  

כאשר נמצא העם במצוקה אין תלונתו כלפי ה', כפי שהיינו מצפים, אלא כלפי מנהיגו – משה. אף את הנס שנעשה, רפואת המים, לא עושה ה' בצורה ניסית מובהקת אלא משאיר למשה לעשות זאת בעצמו, כביכול רומז לו ה' מה עליו לעשות – "ויורהו ה' עץ" ומשה מבין את הרמז – "וישלך אל המים".

תיאורי רפואת מים מוכרים ממקומות נוספים במקרא, הבולט שבהם נמצא ברצף ניסי אלישע, מיד לאחר שנפרד מאליהו, כשמתחיל לכונן את מנהיגותו העצמאית: 

וַיֹּאמְרוּ אַנְשֵׁי הָעִיר, אֶל-אֱלִישָׁע, הִנֵּה-נָא מוֹשַׁב הָעִיר טוֹב, כַּאֲשֶׁר אֲדֹנִי רֹאֶה; וְהַמַּיִם רָעִים, וְהָאָרֶץ מְשַׁכָּלֶת. וַיֹּאמֶר, קְחוּ-לִי צְלֹחִית חֲדָשָׁה, וְשִׂימוּ שָׁם, מֶלַח; וַיִּקְחוּ, אֵלָיו. וַיֵּצֵא אֶל-מוֹצָא הַמַּיִם, וַיַּשְׁלֶךְ-שָׁם מֶלַח; וַיֹּאמֶר כֹּה-אָמַר ה', רִפִּאתִי לַמַּיִם הָאֵלֶּה--לֹא-יִהְיֶה מִשָּׁם עוֹד, מָוֶת וּמְשַׁכָּלֶת. וַיֵּרָפוּ הַמַּיִם, עַד הַיּוֹם הַזֶּה, כִּדְבַר אֱלִישָׁע, אֲשֶׁר דִּבֵּר.
 

מלכים ב ב, יט-כב

אלישע פותח את שרשרת הניסים שלו בהבאת רפואת מים ליריחו והפיכתה למקום חיים עד היום הזה. בניגוד לאליהו, הנביא הקנאי, ממנו, ככל הנראה, לא מעז העם לבקש בקשות קטנות כאלו, אלישע מתחיל את מעשיו על ידי הבאת  מזור לבני האדם אשר סביבו. כך מכונן אלישע את הנהגתו כהנהגה סלחנית יותר הבנויה על הקשבה למצוקות היום יום של העם. בנוסף, בולטת פה עשיית אלישע את הנס בכוחות עצמו, כשאלוקים מופיע כמאשר את המעשה בלבד – עוד צעד כדי להבליט את הנהגתו האישית, האנושית.

בולט הוא הדמיון בין סיפורנו לסיפור אלישע. ההשלכה לתוך המים והפיכתם לראויים לשתיה, יחד עם הפועל ר.פ.א המופיע בשניהם (אמנם אצלנו רק בסוף), ודאי יוצרים הקבלה בין המקרים, מעבר להקבלה התוכנית. גם אצל משה, ניתן להציע, משמש מעשה זה של המתקת המים מעין הקדשה של משה, ביטוי והוכחה לקיום מנהיגותו,
 מנהיגות הקשובה לצרות העם ופותרת אותם. מכאן, ניתן להציע קריאה בהמשך הפרשיה – אם אכן משה והנהגתו הם נושאי הסיפור, ניתן לומר שהוא זה ששם להם לישראל חק ומשפט! משה נותן לעם חוקי דרך ארץ בסיסיים ומנסה אותם האם הם יכולים לעמוד בהם או לא. תיאור שכזה מסתדר יפה עם דמותו של משה כפי שעולה מהתיאור בפרשת יתרו, עוד לפני שנתנה התורה:

כִי-יִהְיֶה לָהֶם דָּבָר, בָּא אֵלַי, וְשָׁפַטְתִּי, בֵּין אִישׁ וּבֵין רֵעֵהוּ; וְהוֹדַעְתִּי אֶת-חֻקֵּי הָאֱלוֹהִים, וְאֶת-תּוֹרֹתָיו.

קריאה כזו מיישבת במובן מסוים את הקושי שבפסוק האחרון. הקושי בפסוק נובע מהמעבר תוך כדי דיבור ללשון אחרת – תחילה – "אם שמוע תשמע... לקול ה' אלוהיך" ומיד אחר כך – "כי אני ה'.." מעתה ניתן לקרוא – משה הוא זה שאומר לעם לשמוע לקול ה' ורק בסוף הפסוק הוא מצטט את דבר ה' – "כל המחלה אשר שמתי במצרים לא אשים עליך כי אני ה' רופאך".

מוקד שני בפרשיה הוא משמעות הנס עצמו. מקום נוסף בו מופיע מוטיב רפואת המים הוא בחזונו האוטופי והמופלא של יחזקאל: 

וַיְשִׁבֵנִי, אֶל-פֶּתַח הַבַּיִת, וְהִנֵּה-מַיִם יֹצְאִים מִתַּחַת מִפְתַּן הַבַּיִת קָדִימָה... וַיֹּאמֶר אֵלַי, הַמַּיִם הָאֵלֶּה יוֹצְאִים אֶל-הַגְּלִילָה הַקַּדְמוֹנָה, וְיָרְדוּ, עַל-הָעֲרָבָה; וּבָאוּ הַיָּמָּה, אֶל-הַיָּמָּה הַמּוּצָאִים וְנִרְפּאוּ הַמָּיִם. 

וְהָיָה כָל-נֶפֶשׁ חַיָּה אֲשֶׁר-יִשְׁרֹץ אֶל כָּל-אֲשֶׁר יָבוֹא שָׁם נַחֲלַיִם, יִחְיֶה, וְהָיָה הַדָּגָה, רַבָּה מְאֹד:  כִּי בָאוּ שָׁמָּה הַמַּיִם הָאֵלֶּה, וְיֵרָפְאוּ וָחָי--כֹּל אֲשֶׁר-יָבוֹא שָׁמָּה, הַנָּחַל.

יחזקאל רואה מים היוצאים מבית המקדש, נשפכים לאזור ים המלח והופכים אותו למקום חיים. גם בנס אלישע מקום רפואת המים הוא ביריחו, הממוקמת במדבר, ואין ספק ששלושת הסיפורים מתכתבים אלו עם אלו. אך, נראה שלא רק עם חזונות החיים העתידיים מתכתב סיפורנו אלא אף עם סיפורי הפיכת מי השתיה למי מוות שקדמו לו. בתיאור מכת דם נאמר – "ולא יכלו לשתות מים ממימי היאור..". כך כתב האבן עזרא בפירושו כאן:

והנה דבר מרה – הפך המכה הראשונה. כי מימי היאור היו מתוקים ולא יכלו לשתות מהם. וכאן המים המרים שבו מתוקים. והנה השם עשה הדבר והפכו. על כן יש לך להישמר שלא תמר בו ולאהוב אותו כי הוא ייטיב לך.

מימי היאור הם סמל לפריון ולשגשוג כל ארץ מצרים. בהפיכתם לדם מוכיח ה' את יכולתו לשלוט בחיים הבאים לידי ביטוי בטבע, ולהפכם למוות.
 בתחילת הליכת ישראל במדבר, כביכול מודיע להם ה' כי במקום בו הם נמצאים יחד איתו (וזו מקומה של תפילת משה בפרשה) – ביכולתם להפוך מים לחיים. כך מובן למה נזקקו ישראל להגיע למים מרים ורק בעקבות התפילה להפכם למים מתוקים, וכך מתבררת ביתר עז אמירת ה' – "כל המחלה אשר שמתי במצרים לא אשים עליך...".

המוקד השלישי בפרשיה הוא התורה, או הציווי האלוקי כפי שמופיע לעינינו כאן, בהנחה שחוזרים לקריאה בה ה' הוא הנושא והמדבר בפסוק וחצי האחרונים. את התיאור של "שם שם לו חק ומשפט ושם ניסהו" מפרש הרמב"ן כך:

כי המנהג יקרא חוק ויקרא משפט בהיותו משוער כהוגן.. 
ומשפטים, שיחיו בהם, לאהוב איש את רעהו, ולהתנהג בעצת הזקנים, והצנע לכת באוהליהם בעניין הנשים והילדים, ושינהגו שלום עם הבאים במחנה למכור להם דבר, ותוכחות מוסר שלא יהיו כמחנות השוללים אשר יעשו כל תועבה ולא יתבוששו,
וכעניין שציוה בתורה (דברים כג י): כי תצא מחנה על אויביך ונשמרת מכל דבר רע:
אינם חקי התורה והמשפטים, אבל הנהגות ויישוב המדינות...

תיאור כזה המצייר את החוק ומשפט כדרך ארץ בסיסית שכזו נראה מתאים גם לפשטו של הפסוק הבא. ישנו כאן תיאור של מציאות קדם מצוותית.  בשלב היסטורי זה העם עוד לא מכיר את המצוות של ה' ואת החוקים, אך כבר מעכשיו הוא נדרש להאזין להם, לשמוע בקול ה' ולעשות את הישר בעיניו. המשך הפסוק – "כל המחלה אשר שמתי במצרים לא אשים עליך.." מתנסח בצורה שונה מעט מפסוקי השכר והעונש הקלאסיים, כפי שמוכרים לנו מספר דברים. ניסוח כזה בא לתאר את אותו תיאור של מצוות – המצוות הן מעין 'הקדמת תרופה למכה'. ההולך בדרכם ממילא ילך בדרך הבריאה בה לא יפגעו בו המחלות הרעות. 

מכאן ניתן לשוב ולקרוא את הפרשיה במבט לאחור בחינת "נעוץ סופן בתחילתן". מעשה משה בזריקת העץ,
 ועצם העובדה שהוא (ולא ה') עשה זאת, בפעולה ניסית מובהקת, אינו אלא מעשה סמלי הנועד להמחיש את היכולת האנושית, כששומעת בקול ה' להפוך את המר למתוק. כך עולה גם מלשון הפסוק "ויורהו" – לשון לימוד, פקיחת עיניים הגורמת בסופו של חשבון לתרופה. 

אם נחזור עוד קצת אחורה יתברר לפתע שאולי כל החיפוש של העם היה לא רק אחרי מים אלא אחרי תורה, שהלא משה אומר לפרעה בניסיונותיו לשכנעו שישלח את העם – "נלכה נא דרך שלושת ימים ונזבחה לה' אלוהינו..." נראה שלאחר שהלך העם שלושה ימים ציפה לקבל התגלות אלוקית כלשהיא, מה רבה היתה אכזבתו (או בלשונו החזקה של הפסוק – מרירותו) כשלא רק שלא בא על סיפוקו הרוחני אלא אף נכנס למשבר פיזי!
 נראה שהתנועה שעולה בפסוק היא מין תנועת איחוד, כריכה של המשבר הפיזי והמשבר הרוחני גם יחד. המשבר הפיזי נחווה כהסתרת פנים, חוסר תקשורת בין האל לברואיו. הצעקה שוברת את המחסום, ויוצרת יכולת פעולה אנושית. יכולת זו מקבילה ליכולת להקשיב לקול האלוקי (שלפני התורה) הדובר מתוך המציאות ועל ידי כך להמתיקה.

פעמים רבות לאורך המקרא נחוות תנועת הייחול למים, הייחול לפריצת הטבע והורדת הגשם, כחיפוש אחר ההתגלות, דיבור האל ויצירת קשר איתו. פעמים שהתנועה היא הפוכה – יכולת האל לדבר עם בני האנוש מקבילה לברכה שמשפיע על ידי המים:

השולח אמרתו ארץ עד מהרה ירוץ דברו הנותן שלג כצמר כפור כאפר יפזר... ישלח דברו וימסם ישב רוחו יזלו מים: מגיד דבריו ליעקב חוקיו ומשפטיו לישראל...

� מדרש רבה שמות פרשה כד. המדרש מאריך לתאר שם את זוועות המדבר הספציפי הזה. 


� מלכים ב ב, יט.


� התבססתי בפירוש זה על ניתוחו של הרב אלחנן סמט בספרו "פרקי אלישע". לענין השוואת הסיפור למשה הלכתי בדרך שונה מביאורו, ע"ש. 


� ניתן לשאול כמובן – הרי דחילק, הבחור קרע לחבר'ה את הים, לשם מה הוא זקוק לנס הקדשה עכשיו? דומני שהתשובה נותרת בעינה – פה נבחנת יכולת משה לפתור את מצוקות הקיום הפיזי, ובעצמו, לא רק לפעול כשליח ה' העושה נפלאות בעולם.


� יחזקאל מז.


� ראב"ע על אתר.


� בגדול, המוות הוא המוטיב החורז את מכות מצרים לכל אורכם.


� רמב"ן על אתר.


� הרמב"ן בפירושו מקביל בין יציאת ישראל למדבר והחק ומשפט שמקבלים כאן לבין ציוויי ההתנהגות בזמן מלחמה ומצור על עיר, מכאן שאולי העץ שזורק משה מקביל ל"כי האדם עץ השדה" והדרך מכאן לט"ו בשבט קצרה.  


� "ולא מצאו מים"- דורשי רשומות אמרו: אין מים אלא תורה, שנאמר: "הוי כל צמא לכו למים" כיוון שהלכו שלושת ימים ללא תורה נלאו.." (בבא קמא פב.).





www.Siach.org.il

